Nakon što je početkom lipnja ove godine s funkcije povjerenika za suđenje Prve HNL i završnice Hrvatskog nogometnog kupa odlukom Izvršnog odbora HNS-a uklonjen Igor Pristovnik (poslije samo jedne odrađene sezone u toj ulozi), jučer je javnost upoznata s novim sretnikom koji je preuzeo tu vruću funkciju. Riječ je o 47-godišnjem Alenu Gereku iz Zaboka.

>> Igor Pristovnik više nije povjerenik za suđenje 1. HNL, 2. HNL iduće sezone broji 14 klubova

Tko je Alen Gerek? Za početak, bivši nogometni sudac koji je u ulozi glavnog suca Prve HNL odradio ukupno 75 utakmica. Čast biti prvoligaški sudac dobio je u sezoni 2003/2004, dok je fućkačku karijeru okončao u sezoni 2012/2013, odsudivši svega tri utakmice u toj sezoni. Uz to je nogometnu pravdu dijelio i na 13 utakmica Hrvatskog nogometnog kupa, većinom pretkola i šesnaestine finala natjecanja. Široj nogometnoj javnosti u Hrvatskoj u sjećanju je ostao po ‘spašavanju Dinama od blamaže u Varaždinu’ 2010. godine, te “pristranom suđenju tijekom cijele utakmice”, kako je naveo (danas glasnogovornik Dinama) tada novinar Sportskih novosti – Alen Lesički. Poslije je, uz sve obveze koje je imao van nogometa, postao kontrolor suđenja. Počeo je na toj funkciji raditi u sezoni 2014/2015, i to u Drugoj HNL, da bi početkom sezone 2015/2016 postao kontrolor suđenja prvoligaških i kup utakmica. Odradio je u toj ulozi 35 prvoligaških utakmica, u prošloj sezoni njih dvanaest.

Gerek je ekonomist i diplomirani inženjer agronomije-agroekonomike, te istaknuti član Hrvatske demokratske zajednice. Prema pisanju Sportskih novosti trenutačno ‘radi u policiji, u zagrebačkoj Zračnoj luci’, a u veljači 2016. godine postavljen je i za pomoćnika ministra pomorstva, prometa i infrastrukture Olega Butkovića. Koliko je cijenjen u krugovima HDZ-a dovoljno govori činjenica da je bio i pomoćnik za financije glavnom stranačkom tajniku Milijanu Brkiću. Bogatu profesionalnu karijeru počeo je u Strahinjčica d.d., nastavio u Krapina-Špedu, a 2006. godine konačno je i formalno postao djelatnik Republike Hrvatske. Od 2006. do 2008. godine bio je gospodarski inspektor u državnom inspektoratu, zatim je bio viši inspektor ministarstva financija, u odjelu središnjeg ureda financijske policije, a od 2012. do 2016. godine bio je voditelj Ureda za potporu HDZ-a. Kao što smo spomenuli, 2016. godine bio je pomoćnik ministra pomorstva, prometa i infrastrukture, a obavljao je poslove sektora za proračun, financijsko upravljanje i kontrole, te sektora za financijsko računovodstvene poslove, projektno financiranje i potpore.

Na lokalnoj razini Gerek je bio predsjednik HDZ-a Grada Zaboka i gradski vijećnik u prošlom sazivu, aktualni je dopredsjednik Županijskog odbora HDZ-a Krapinsko-zagorske županije, a nekoliko puta se, kao kandidat iz redova HDZ-a, (neuspješno) kandidirao i za gradonačelnika Zaboka.

Što na kraju reći osim da se, usprkos vapaju premijera Plenkovića o potrebi ‘prozračivanja HNS-a u razdoblju koje je pred nama’, dosljedno nastavlja provoditi politika podobnosti u Hrvatskom nogometnom savezu. Savezu u kojem su, usprkos suprotnim nadanjima mnogih povodom uspjeha reprezentativaca na SP-u, u tijeku velike pregrupacije i zbijanje redova, te popunjavanje istih provjerenim kadrom, koji nakon istrošenosti u lokalnoj i visokoj politici, ponovno pronalazi angažman u jednom od glavnih uporišta najveće političke stranke u državi.

Tino Roso